Saman fitnah Najib Razak dan Ling Liong Sik

Saman fitnah Najib dan Ling Liong Sik berlaku pada 27 Oktober 2015, yang mana Perdana Menteri Malaysia Najib Razak memfailkan saman terhadap bekas Presiden MCA Ling Liong Sik. Ling merupakan pemimpin BN pertama yang disaman oleh Najib.

Pada 22 Mei 2018, Najib menarik balik saman terhadap Ling berhubung dakwaan bahawa beliau menyalahgunakan dana kerajaan.

Minta Najib letak jawatan
 
Pada 3 Oktober 2015, Ling Liong Sik menyambut gesaan bekas ketuanya dalam kabinet, Mahathir Mohamad supaya Perdana Menteri Malaysia Najib Razak meletakkan jawatan. Kata Ling Liong Sik itu, Najib harus berundur daripada jawatan perdana menteri kerana "mengambil duit orang lain" dan memasukkannya ke akaun peribadi. 

Kenyataan Ling Liong Sik itu diterbitkan menerusi artikel bertajuk 'MCA's Liong Sik Joins Call For Najib's Ouster For Allegedly Putting People's Money in His Own Pocket' yang disiarkan The Malay Mail.

Pada 4 Oktober, Setiausaha Agungnya Ong Ka Chuan berkata sebagai negara demokrasi,  Ling Liong Sik mempunyai hak untuk menyatakan pandangannya walaupun jelas parti kaum Cina itu menyokong penuh kepimpinan Najib. Menurutnya walaupun MCA menghormati Ling sebagai bekas pemimpin parti namun kenyataan beliau bukan mewakili parti itu.

Najib mengeluarkan surat peguam
Pada 5 Oktober, Najib mengarahkan peguam beliau supaya menuntut Ling Liong Sik untuk memohon maaf berhubung kenyataannya yang didakwa meminta Najib melepaskan jawatannya sebagai perdana menteri.

Pada 7 Oktober, Ling Liong Sik tidak akan mohon maaf terhadap Najib selepas mengeluarkan kenyataan meminta peletakan jawatan beliau kerana didakwa menyalahguna kuasanya sebagai Perdana Menteri.

Najib memfailkan saman
Pada 27 Oktober, Najib memfailkan saman terhadap Ling Liong Sik. Menurut sumber dalaman yang dihubungi Astro Awani, Najib telah memfailkan saman fitnah itu melalui tetuan Hafarizam Wan & Aisha Mubarak. Dalam notis saman tersebut, Najib memohon untuk saman umum, ganti rugi teruk dan teladan.

Najib tarik balik saman
Pada 22 Mei 2018, Najib menarik balik saman terhadap Ling Liong Sik berhubung dakwaan bahawa beliau menyalahgunakan dana kerajaan. Perkara itu dimaklumkan oleh peguam Ranjit Singh yang mewakili Ling Liong Sik selepas kes disebut semula di kamar Pesuruhjaya Kehakiman Darryl Goon Siew Chye. Ranjit Singh ketika ditemui berkata mahkamah memerintahkan Najib membayar kos sebanyak RM25,000 kepada anak guamnya tanpa kebebasan untuk memfailkan semula saman itu.

Lihat juga
 Kontroversi Najib Razak
 Skandal 1Malaysia Development Berhad

Rujukan 

Kontroversi politik di Malaysia
Skandal 1Malaysia Development Berhad